29 të vrarë në Nigeri
OKB po shqyrton mundësinë e sanksioneve ndaj organizatës Boko Haram, që dyshohet të jetë pas vrasjeve të fundit
Persona të armatosur vranë të paktën 29 persona në një sulm në një fshat të largët në verilindje të Nigerisë. Banorët dhe zyrtarët besojnë se militantët e dyshuar të Boko Haramit ishin pas sulmit të së mërkurës në Chukku Nguddoa, një fshat në shtetin Borno. Ky është incidenti i tretë madhor për të cilin fajësohet grupi islamik brenda kësaj jave. Sot, mësues në mbarë Nigerinë dolën në rrugë për një grevë një ditore kundër rrëmbimit të më shumë se 270 nxënëseve të shkollave. Vajzat kanë më shumë se një muaj që janë rrëmbyer. Në Kombet e Bashkuara, një komision i Këshillit të Sigurimit po takohet për të shqyrtuar mundësinë e sankioneve kundër grupit Boko Haram. Nigeria i ka kërkuar komisionit të shtojë grupin militant në listëne e organizatave të lidhura me al-Kaidën. Presidenti amerikan Barack Obama ka njoftuar ndërkohë dislokimin e një personeli ushtarak prej 80 pjestarësh në shtetin fqinj Çad, për të ndihmuar në gjetjen e vajzave të rrëmbyera. Vajzat u rrëmbyen nga militantët e organizatës Boko Haram nga një shkollë në një zonë të largët pranë kufirit nigerian me Kamerunin, Nigerin dhe Çadin. Vendndodhja e tyre mbetet e panjohur. Ndërkohë që Nigerisë i ofrohet më shumë ndihmë ndërkombëtare për gjetjen e vajzave, banorët e ekspozuar ndaj dhunës në rritje po i bëjnë thirrje qeverisë që të ofrojë masa më të mira sigurie. Kjo nigeriane i shpëtoi një shpërthimi të dyfishtë në qytetin Jos të martën. Boko Haram fajësohet për sulmet ndaj një stacioni autobusësh dhe një tregu ku u vranë 130 njerëz. Shpërthimet kanë shtuar zemërimin ndaj grupeve militante islamike që po shtohen në rajon. Ekstremistët e Boko Haramit fajsohen për mijëra të vdekur gjatë pesë viteve të funditt. Grupi ka thënë se dëshiron të ndërtojë një shtet të rreptë islamik në veri të vendit.